Fernando Gabeira

mini|304x304piksel| Fernando Gabeira
**Fernando Paulo Nagle Gabeira** (rođen 17. februara 1941. u gradu Juiz de Fora, država Minas Gerais) brazilski je političar, autor i novinar. Bio je poslanik u saveznoj državi Rio de Janeiro od 1995. do 2011.

Najpoznatiji je po knjizi *O que é isso, companheiro?* koju je napisao 1979. godine. Knjiga govori o oružanom otporu protiv brazilskog diktatorskog režima, a posebno opisuje otmicu američkog ambasadora Charlesa Burkea Elbricka 1969. godine, u kojoj je Gabeira učestvovao kao član MR8.

Godine 1997. po toj knjizi snimljen je film *Četiri dana u septembru*. Film je nominovan za brojne nagrade, uključujući Oscara za najbolji film na stranom jeziku na 70. dodjeli Oscara.

Zbog uloge u otmici ambasadora Charlesa Burkea Elbricka, Gabeira ne može ući u SAD. Tri puta je tražio reviziju vize, te je svaki put odbijen.

U maju 2009. godine je u jednom intervjuu rekao da je pogriješio što je učestvovao u tom događaju i da nikada više neće učestvovati u sličnim akcijama.

## Biografija 
Jedan je od osnivača brazilske Zelene partije. Godine 2002. napustio je Zelene da bi se pridružio Radničkoj stranci. Postao je poznat po svojim kontroverznim stavovima o određenim društvenim temama, poput profesionalizacije prostitucije, istopolnih brakova i legalizacije kanabisa.

Nedavno se opet vratio u Zelenu partiju, zbog nepovjerenja u vladu Luiza Inácioa Lula da Silve, kao i zbog načina na koji se Radnička stranka ophodila prema ljevičarima. 
lijevo|mini|252x252piksel| Fernando Gabeira, 1969. godine.
U Stockholmu je studirao antropologiju na Stockholmskom univerzitetu i tamo je radio kao novinar i metro-kondukter. Došao je u Brazil 1979. godine, gdje se vratio novinarstvu i pisanju.

Nakon 1985. godine, Fernando Gabeira se počeo zalagati i boriti za prava manjina i ekološku politiku u Brazilu.

Gabeira je u više navrata izrazio svoju podršku pokretu za legalizaciju marihuane, mijenjaju zakona o braku i legalizaciji pobačaja. Kandidovao se za gradonačelnika u Rio de Janeiru 2008. godine, ali je u neizvjesnoj utrci poražen od Eduarda Paesa u drugom krugu izbora održanih 26. oktobra (49,3% – 50,7%).

### Afera Pleteni kostim 
Gabeira je u srodstvu sa Ledom Nagle, poznatom brazilskom TV voditeljicom. Par godina je živio u egzilu, a u Brazil se vratio 1979. Odmah nakon povratka, u žižu javnosti je dospjela fotografija Gabeire u vrlo uskom kupaćem kostimu. Kasnije je Gabeira otkrio da je njegov skandalozni kupaći zapravo donji dio Naglinog bikinija.

## Književna karijera 
Godine 1979. godine napisao je knjigu *Šta je, prijatelju?*, o njegovom učešću u oružanoj borbi protiv vojnog režima u Brazilu (1964–1985) i progonstvu u Evropu. Knjiga je 1980. godine osvojila Jabuti književnu nagradu u kategoriji biografija i po njoj je snimljen film Četiri dana u septembru u režiji Bruna Barreta 1997. godine.

Godine 1980. objavio *je Sumrak muškarca*, drugi dio knjige *Šta je to, prijatelju?.*

Godine 1981. napisao je *Entradas e Bandeiras*, knjigu u kojoj hronološki opisuje povratak u Brazil i njegovo udaljavanje od marksističke ideologije, počevši da se bori za pitanja poput ekologije, zadovoljstva i seksualne slobode. Iste godine pokrenuo je *Hôte da utopia*, čime produbljuje novo ideološko pozicioniranje.

Godine 1982. objavio je *Sinais de vida on Planeta Minas*, knjigu u kojoj je opisao biografije žena iz Minas Geraisa i koja govori o borbama feministkinja protiv konzervativnog društva brazilske države Minas Gerais. Među njima su Dona Beja i Ângela Diniz.

U knjizi *Goiania, 57. ulici - nuklearna elektrana u sunčanoj zemlji*, objavljenoj 1987. godine, Gabeira je opisao radiološku katastrofu koja se u Goiâniji desila u septembru iste godine.

Godine 2000. godine završio je knjigu *Marihuana* u kojoj raspravlja o dekriminalizaciji marihuane i upotrebe iste, njenim terapeutskim učincima, društvenoj ulozi koju igra.

Godine 2012. godine objavio je knjigu *Onde Está Tudo Aquilo Agora.*

Godine 2017. je izdao knjigu *Tropska demokratija:* *bilježnica* *pripravnika*, u kojoj prepričava događaje prije opoziva Dilme Roussef, kao i pregled posljednjih trideset godina brazilske demokratije.

## Porodica 
Gabeirovi roditelji su libanski imigranti Paulo Gabeira i Isabel Nagle. Njegovo prezime je zapravo portugalski oblik prezimena *Jabara* ili *Gebara* (arapski: جبارة).

Bio je u braku s brazilskom modnom dizajnerkom, Yame Reis, s kojom ima dvije kćerke, Tami i Mayu. Par se razveo 1999. godine.

Njegova kćerka Maya je postala poznata surferka. Zbog razvoda je pobjegla od kuće sa 15 godina i otišla na koledž u Australiju. Na Havaje se preselila 2004. sa 17 godina i počela je surfati. Ona je za *Huck Magazine* 2007. rekla: "Moj otac i ja smo jako slični. Oboje smo jako energične osobe, ali za razliku od njegove politike, ja sam tu energiju preusmjerila na surfanje."

## Reference 
## Vanjski linkovi 
* Službena web stranica Fernanda Gabeire (portugalski jezik) 
*    
* Intervju s novinarkom Sidney Rezende (portugalski jezik) 
* Intervju za magazin Ragga gdje Gabeira priča o otmici i kćerci Tami. 
* Intervju Maye Gabeira za magazin *Huck*, razgovor o ocu. (engleski jezik)  
* Maya Gabeira je prvakinja u surfanju, The Guardian (engleski jezik)

Kategorija:Živi ljudi
Kategorija:Rođeni 1941.
Kategorija:Brazilski političari